Kopīgs priekšlikums PADOMES REGULA ar ko groza Regulu (ES) Nr. 442/2011 par ierobežojošiem pasākumiem saistībā ar situāciju Sīrijā /* COM/2011/0761 galīgā redakcija - 2011/0346 (NLE) */





PASKAIDROJUMA RAKSTS (1) Padome 2011. gada 9. maijā pieņēma Lēmumu 2011/273/KĀDP par ierobežojošiem pasākumiem pret Sīriju, kā arī Regulu (ES) Nr. 442/2011 par ierobežojošiem pasākumiem saistībā ar situāciju Sīrijā. (2) Padome 2011. gada 2. septembrī grozīja Regulu (ES) Nr. 442/2011, lai paplašinātu pret Sīriju vērstos pasākumus, tai skaitā, paplašinot kritērijus iekļaušanai sarakstos un nosakot aizliegumu iepirkt, importēt un transportēt jēlnaftu no Sīrijas. Padome 2011. gada 23. septembrī grozīja Regulu (ES) Nr. 442/2011, vēl vairāk paplašinot pasākumus pret Sīriju, lai iekļautu aizliegumu ieguldīt jēlnaftas nozarē, pievienotu papildu sarakstus un aizliegumu piegādāt Sīrijas banknotes un monētas Sīrijas Centrālajai bankai. Padome 2011. gada 13. oktobrī grozīja Regulu (ES) Nr. 442/2011, uzskaitot papildu vienību un izdarot atkāpi, kas ļauj uz ierobežotu laiku izmantot iesaldētos līdzekļus, ko šī vienība vēlāk saņēmusi saistībā ar tirdzniecības finansēšanu ar sarakstā neiekļautām personām un vienībām. (3) Padome šobrīd ir panākusi politisku vienošanos par papildu pasākumu, proti, aizliegumu Eiropas Investīciju bankai veikt jebkādas izmaksas vai maksājumus saskaņā ar jau esošajiem aizdevuma līgumiem ar Sīriju vai saistībā ar tiem un visu spēkā esošo tehniskās palīdzības pakalpojumu līgumu attiecībā uz suverēniem projektiem, kas atrodas Sīrijā, apturēšanu. Aizdevuma līgumi un pakalpojumu līgumi tiek uzskatīti par privāttiesību līgumiem. (4) Turklāt Padome nolēma atjaunināt informāciju attiecībā uz vienu personu, kas iekļauta sarakstā Lēmuma 2011/273/KĀDP pielikumā. (5) Tādēļ Padome pieņems lēmumu, kas balstās uz Līguma par Eiropas Savienību V sadaļas 2. nodaļu. Tā rezultātā Savienības Augstā pārstāve ārlietās un drošības politikas jautājumos un Eiropas Komisija ierosina attiecīgi grozīt Padomes Regulu (ES) Nr. 442/2011. (6) Eiropas Investīciju bankas piešķirtie aizdevumi Sīrijai ir nodrošināti ar vispārēju ES budžeta garantiju, kas balstās uz Padomes un Eiropas Parlamenta secīgiem lēmumiem. Pašreizējās parakstītās izmaksas ir EUR 1372 miljoni, no kuriem EUR 560 miljoni nav samaksāti. 2011/0346 (NLE) Kopīgs priekšlikums PADOMES REGULA ar ko groza Regulu (ES) Nr. 442/2011 par ierobežojošiem pasākumiem saistībā ar situāciju Sīrijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes Lēmumu 2011/273/KĀDP par ierobežojošiem pasākumiem pret Sīriju[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Padome 2011. gada 9. maijā pieņēma Regulu (ES) Nr. 442/2011[2] par ierobežojošiem pasākumiem saistībā ar situāciju Sīrijā. (2) Padome 2011. gada 2. septembrī grozīja Regulu (ES) Nr. 442/2011, lai paplašinātu pret Sīriju vērstos pasākumus, tai skaitā, paplašinot kritērijus iekļaušanai sarakstos, par kuriem panākta vienošanās līdzekļu un saimniecisko resursu iesaldēšanai, un nosakot aizliegumu iepirkt, importēt un transportēt jēlnaftu no Sīrijas. Padome 2011. gada 23. septembrī grozīja Regulu (ES) Nr. 442/2011, vēl vairāk paplašinot pasākumus pret Sīriju, lai iekļautu aizliegumu ieguldīt jēlnaftas nozarē, pievienotu papildu sarakstus un aizliegumu piegādāt Sīrijas banknotes un monētas Sīrijas Centrālajai bankai. Padome 2011. gada 13. oktobrī atkārtoti grozīja Regulu (ES) Nr. 442/2011, uzskaitot papildu vienību un izdarot atkāpi, kas ļauj uz ierobežotu laiku izmantot iesaldētos līdzekļus, ko šī vienība vēlāk saņēmusi saistībā ar tirdzniecības finansēšanu ar sarakstā neiekļautām personām un vienībām. (3) Ņemot vērā Sīrijas valdības veiktās nepārtrauktās nežēlīgās represijas un cilvēktiesību pārkāpumus, Padomes Lēmums 2011/[…]/KĀDP, ar ko groza Lēmumu 2011/273/KĀDP par ierobežojošiem pasākumiem pret Sīriju[3], paredz papildu pasākumu, proti, aizliegumu Eiropas Investīciju bankai veikt jebkādas izmaksas vai maksājumus saskaņā ar jau esošajiem aizdevuma līgumiem ar Sīriju vai saistībā ar tiem un visu spēkā esošo tehniskās palīdzības pakalpojumu līgumu attiecībā uz suverēniem projektiem, kas atrodas Sīrijā, apturēšanu. (4) Turklāt Padomes Lēmums 2011/[…]/KĀDP paredz atjaunināt informāciju attiecībā uz vienu personu, kas iekļauta sarakstā Lēmuma 2011/273/KĀDP pielikumā. (5) Šis pasākums ir Līguma par Eiropas Savienības darbību darbības jomā, un tādēļ, īpaši lai nodrošinātu to, ka uzņēmēji visās dalībvalstīs to piemēro vienādi, ir nepieciešamas Savienības līmeņa reglamentējošas darbības šā pasākuma īstenošanai. (6) Lai nodrošinātu šajā regulā paredzēto pasākumu efektivitāti, šai regulai ir jāstājas spēkā nekavējoties, IR PIEŅĒMUSI ŠO REGULU. 1. pants Regulā (ES) Nr. 442/2011 iekļauj šādu 3.d pantu: "3.d pants Eiropas Investīciju bankai a) ir aizliegts veikt jebkādas izmaksas vai maksājumus saskaņā ar jau esošajiem aizdevuma līgumiem, kas noslēgti starp Sīrijas valsti vai jebkuru Sīrijas valsts sektora iestādi un Eiropas Investīciju banku, vai saistībā ar tiem; b) ir jāaptur visi spēkā esošie tehniskās palīdzības pakalpojumu līgumi saistībā ar projektiem, ko paredzēts izpildīt Sīrijā un ko finansē saskaņā ar a) punktā minētajiem aizdevuma līgumiem, un kas sniegtu tiešu vai netiešu labumu Sīrijas valstij vai kādai Sīrijas valsts sektora iestādei." 2. pants Regulas (ES) Nr. 442/2011 II pielikumu groza saskaņā ar šīs regulas pielikumu. 3. pants Šī regula stājas spēkā tās publicēšanas dienā Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs PIELIKUMS Regulas (ES) Nr. 442/2011 II pielikumu groza šādi. [1] OV L 121, 10.5.2011., 11. lpp. [2] OV L 121, 10.5.2011., 1. lpp. [3] OV L …, … .2011., …lpp.